NVG bedank vir sukses teen bendemisdaad | News24
NVG bedank vir sukses teen bendemisdaad
Lt.kol. Mike Grobler, hoof van die Oos-Kaapse bende-ondersoekeenheid, saam met adv. Indra Goberdan (middel), adjunkdirekteur van openbare vervolging in die Oos-Kaap, en genl.maj. Funeka Siganga, bevelvoerder van die Mountweg-polisiegebied, by die danksegging­seremonie.Foto: CARA-LEE DORFLING
MEER as 360 vermeende bendelede is die afgelope 11 maande in Port Elizabeth se bendegeteisterde gebiede aangekeer.
Uit die altesame 364 inhegtenisnemings is 33 bendelede reeds skuldig bevind en saam 529 jaar gevangenisstraf en sewe lewenslange vonnisse opgelê.
“Die sukses wat ons as polisie teen die bendes behaal, is danksy die harde werk wat die nasionale vervolgingsgesag (NVG) bydra om die skuldigbevindings en vonnisse te verseker,” het lt.kol. Mike Grobler, hoof van die provinsiale bende-ondersoekeenheid, verlede week gesê.
Grobler en genl.maj. Funeka Siganga, bevelvoerder van die Mountweg-polisiegebied, het die NVG met ’n seremonie vir hul samewerking bedank.
Adv. Indra Goberdan, adjunkdirekteur van openbare vervolging in die provinsie, het erken dat sy ’n jaar gelede benoud geraak het toe die minister van polisie haar aansê om ’n span saam te stel wat op bendeverwante hofsake moet fokus.
“So baie mense het op die woord bendes net nee gesê. Dit is verstaanbaar, maar ek het ook nie baie tyd gehad om die span bymekaar te bring nie,” sê Goberdan.
Oplaas het sy twee advokate gekry wat heeltyds bendeverwante hofsake behartig, en nóg twee wat tussen hul ander hooggeregshofsake tyd maak om die bendeverwante sake te hanteer.
“My span werk baie meer as die 9-tot-5-werksure. Hulle hanteer elke getuie en verdagte met respek, want hulle verstaan dat ’n verdagte in een saak dalk môre ’n getuie in ’n ander saak is.
“Maar daarby moet ek ook noem dat die bende-eenheid ons werk ook vergemaklik met hul uitstekende ondersoekwerk en die ure wat hulle bereid is om saam met ons aanklaers in konsultasie te bestee,” sê Goberdan.
Siganga het op haar beurt ook benadruk dat die afgelope jaar se sukses nie sonder ’n multidissiplinêre benadering van eenhede moontlik sou wees nie.
“Ek het in die bendegeteisterde gebiede gesien hoe bendelede vir hul misdadige optrede verafgod word. Daarom raak die getuies soms min, of ’n vuurwapen as bewysstuk word versteek en die saak teen die beskuldigdes lyk swak. Maar deur konsultasie en advies van uitstekende aanklaers is ons besig om die oorlog te wen, veral wanneer gekyk word na hoeveel bendelede skuldig bevind en gevonnis is.”